
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 martie 2009

	Nr.
	27/186


RAPORT

asupra propunerii legislative pentru modificarea alin.(1) al art.134 din Legea nr.53/2003 - Codul muncii 

(Plx 86/2009)
şi a propunerii legislative privind modificarea alineatului (1) al articolului 134 din Legea nr.53/2003 - Codul muncii
(Plx 87/2009)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond în procedură obişnuită a propunerii legislative pentru modificarea alin.(1) al art.134 din Legea nr.53/2003 - Codul muncii 
(Plx 86/2009) şi a propunerii legislative privind modificarea alineatului (1) al articolului 134 din Legea nr.53/2003 - Codul muncii (Plx 87/2009), trimise comisiei cu adresele nr. Plx 86 şi Plx 87 din 11 februarie 2009. 

La întocmirea prezentului raport, în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele Consiliului Legislativ (nr.631/26.05.2008 şi nr.648/29.05.2008)

· avizele negative ale Comisiei juridice, de disciplină şi imunităţi (nr.31/182/03.03.2009 şi nr.31/183/03.03.2009)
· avizele negative ale Comisiei pentru drepturile omului, culte şi problemele minorităţilor naţionale (nr.25/159/12.03.2009 şi nr.25/158/12.03.2009)
· punctele de vedere negative ale Guvernului (nr.2382/29.09.2008 şi nr.2672/27.10.2008).


Propunerile legislative au ca obiect de reglementare modificarea şi completarea alin.(1) al art.134 din Legea nr.53/2003 – Codul muncii. 

Astfel, prin iniţiativa legislativă cu nr.Plx 86/2009 se propune introducerea unor prevederi noi, în sensul declarării ca zile de sărbătoare legală a zilei de 9 mai – Ziua Independenţei României, Ziua victoriei împotriva fascismului şi Ziua Europei, a zilei de 15 august – Ziua sărbătoririi Adormirii Maicii Domnului şi a zilei de 16 august – Ziua românilor de pretutindeni.

Prin iniţiativa legislativă cu nr.Plx 87/2009 se propune modificarea şi completarea alin.(1) al art.134 din Codul muncii în sensul declarării ca zile de sărbătoare legală, pe lângă cele în vigoare, a următoarelor zile: 8 martie – Ziua Internaţională a Femeii, a treia zi de Paşti, 2 mai – Ziua Tineretului, a treia zi de Crăciun, precum şi câte 3 zile pentru pentru fiecare dintre cele două sărbători religioase anuale declarate astfel de cultele religioase recunoscute.
La dezbateri, care au avut loc în şedinţa comisiei din 10 martie 2009 au participat, în conformitate cu prevederile art.55 din Regulamentul Camerei Deputaţilor, republicat, domnul Marius Lazăr, Secretar de Stat în Ministerul Muncii, Familiei şi Protecţiei Sociale.

Comisia propune Plenului Camerei Deputaţilor respingerea iniţiativelor legislative din următoarele considerente:

· în unele contracte colective de muncă sunt prevăzute deja ca zile libere acordate salariaţilor a doua şi a treia zi de Paşti, ţinându-se seama de faptul că prima zi de Paşti este, întotdeauna, într-o zi de duminică;
· o parte din prevederi au fost soluţionate prin Legea nr.202/2008;
· Adormirea Maicii Domnului este sărbătoare religioasă cu dată fixă, existând două zile diferite în calendarul ortodox pentru a o sărbători, respectiv pe 15 august de creştinii ortodocşi şi pe 29 august de creştinii ortodocşi de rit vechi, fiind reglementată deja acordarea de zi liberă pentru această sărbătoare, fără a se preciza şi data din calendar, în Legea nr.202/2008.
Propunerile legislative fac parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei au fost prezenţi 18 deputaţi, din totalul de 19 membri ai comisiei.

Comisia a respins ambele propunerile legislative cu unanimitate de voturi.

Propunerile legislative au fost respinse de Senat în şedinţa din 4 februarie 2009. 

Pentru ambele propuneri legislative, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ

Întocmit,

Consultant Lidia-Ana VLĂDESCU

